ถือ RML รอเวลาเปิดโครงการใหม่เป้า 1.8 บ. upside เปิดกว้าง 26%
คาดกำไร Q2/58 ของ RML เพิ่มขึ้น 7.5% qoq แต่จะอ่อนตัวใน 2H58 ขณะที่ยังไม่เห็นปัจจัยใหม่มาขับเคลื่อนราคาหุ้น แม้ราคาปัจจุบันมี upside 26% จึงยังคงแนะนำถือ จนกว่าจะเห็นความชัดเจนถึงแผนเปิดโครงการใหม่ฯ มาหนุน Backlog เพิ่มในอนาคต
16 ก.ค. 2558

บล.เอเซีย พลัส ระบุในบทวิเคราะห์ (16 ก.ค.) ว่า ผลประกอบการในไตรมาส 2/58 ของบริษัท ไรมอน แลนด์ จำกัด (มหาชน)  หรือ RML มียอด Presale 428 ล้านบาท ลดลง 26% จากไตรมาส 1/58 ที่ทำได้ 579 ล้านบาท แยกเป็นโครงการแนวราบ 145 ล้านบาท เนื่องจากมีการเปิดขายโครงการใหม่ Mews เย็นอากาศ 9 ยูนิต มูลค่า 630 ล้านบาท และขายได้ 2 ยูนิต
ส่วนยอด Presale ที่เหลือ 283 ล้านบาท มาจากสต๊อกโครงการคอนโดฯ เดิมที่รอการขาย อย่างไรก็ดีในไตรมาส 2/58 มีการยกเลิกยอดขายคอนโดฯ 4 ยูนิต มูลค่า 74 ล้านบาท จากโครงการ 185 ราชดำริ 1 ยูนิต 49 ล้านบาท และ Zire วงศ์อมาตย์ 3 ยูนิต มูลค่าเกือบ 25 ล้านบาท เนื่องจากลูกค้ารัสเซียยกเลิกการจอง (ลูกค้ารัสเซียคิดเป็นสัดส่วนไม่ถึง 20% ของยอดขายโครงการดังกล่าว)
ทั้งนี้ในครึ่งปีแรกของปี 58 มียอด Presale รวม 1 พันล้านบาท แม้คิดเป็นสัดส่วน 34% ของเป้าทั้งปีที่คาดไว้ 3 พันล้านบาท แต่คาดจะปรับตัวดีขึ้นในครึ่งปีหลังของปี 58 เนื่องจากปัจจุบันมียอดจองคอนโดฯ ที่รอเซ็นสัญญาอยู่อีก 380 ล้านบาท และมีสต๊อกสินค้าคงเหลือขายร่วม 5.39 พันล้านบาท เป็นส่วนที่สร้างเสร็จพร้อมโอนฯ 3.6 พันล้านบาท นอกจากนี้มีแผนเปิดตัวโครงการคอนโดฯ ใหม่ อีก 1-2 แห่ง ซึ่งมีความชัดเจนแล้ว 1 โครงการ คือ The Lofts อโศก มูลค่า 2.5-3 พันล้านบาท คาดเปิดขายไตรมาส 4/58
 
ในไตรมาส 2/58 คาดมียอดรับรู้รายได้ขายอสังหาฯ เพิ่มขึ้น 8.9% จากไตรมาสก่อน อยู่ที่ 1,746 ล้านบาท แบ่งเป็นการโอนฯ โครงการ The River 186 ล้านบาท, 185 ราชดำริ 955 ล้าบาท และ Zire วงศ์อมาตย์ 606 ล้านบาท แต่เนื่องจากยอดโอนฯ โครงการ The Zire มีสัดส่วนเพิ่มเป็น 35% ของยอดโอนฯ ทั้งหมด จาก 31% ในงวดก่อน และเป็นโครงการที่มี Gross margin ต่ำเฉลี่ย 33% เทียบกับโครงการอื่นมีมาร์จิ้นสูงเฉลี่ย 41% จึงทำให้ Gross Margin ขายอสังหาฯ เฉลี่ยไตรมาส 2/58 คาดลดลงอยู่ที่ 38.4% จาก 38.7% ในงวดก่อน หากสมมติฐานสัดส่วน SG&amp;A/Sales ทรงตัว 13.2% คาด Norm Profit Margin ไตรมาส 2/58 อยู่ที่ 19.2% หรือกำไรปกติ 337 ล้านบาท เพิ่มขึ้น 7.5% จากไตรมาสก่อน
 
นับตั้งแต่ฝ่ายวิจัยปรับลดคำแนะนำเป็น ถือ ราคาหุ้นปัจจุบันปรับตัวลดลงจนมี upside เปิดกว้าง 26% จากมูลค่าพื้นฐานปี 2558 ที่ 1.80 บาท (อิง PER 6 เท่า) แต่ด้วยทิศทางผลประกอบการครึ่งปีหลังของปี 58 คาดอ่อนตัวลง จาก Gross Margin ที่ต่ำลงหลังโครงการ The Zire จะมีการโอนฯ เข้ามามากขึ้นประกอบกับยังไม่เห็นปัจจัยใหม่ขับเคลื่อนราคาหุ้น จึงยังคำแนะนำถือ แต่ทั้งนี้ฝ่ายวิจัยพร้อมปรับเพิ่มคำแนะนำ หากเห็นความชัดเจนของแผนเปิดโครงการใหม่มากขึ้น ซึ่งน่าจะสร้างแรงขับเคลื่อนให้กับราคาหุ้นและ Backlog ในอนาคต
 